ดัชนีเชื่อมั่นฟื้น ช็อปปลายปีพุ่ง หวังโตต่อเนื่อง
ดัชนีเชื่อมั่นผู้บริโภค ธ.ค. เพิ่มขึ้นในรอบ 3 เดือน แรงหนุนส่งออก ช็อปช่วยชาติ คาดเศรษฐกิจปี 2560 โต 3.5-4%
6 ม.ค. 2560

ดัชนีเชื่อมั่นผู้บริโภค ธ.ค. เพิ่มขึ้นในรอบ 3 เดือน แรงหนุนส่งออก ช็อปช่วยชาติ คาดเศรษฐกิจปี 2560 โต 3.5-4%
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัย หอการค้าไทย เปิดเผยว่า ดัชนีความเชื่อมั่นผู้บริโภคเดือน ธ.ค. 2559 อยู่ที่ 73.7 ปรับตัวดีขึ้นครั้งแรกในรอบ 3 เดือน จากระดับ 73.1 และ 72.3 ในเดือน ต.ค. และ พ.ย. 2559 ตามลำดับ ขณะที่ความเชื่อมั่น 3 เดือนข้างหน้าปรับตัวขึ้นเช่นกัน มาอยู่ที่ 52.1 เทียบกับ 52.0 และ 50.8 ในเดือน ต.ค. และ พ.ย. 2559 ตามลำดับ
สำหรับปัจจัยที่สนับสนุนความเชื่อมั่นให้เพิ่มขึ้นนั้น เนื่องจากมาตรการกระตุ้นเศรษฐกิจของรัฐบาลในช่วงปลายปี การส่งออกที่เริ่มปรับตัวดีขึ้น ประกอบกับราคาพืชผลทางการเกษตรหลายรายการปรับตัวดีขึ้น โดยเฉพาะยางพารา และบรรยากาศการจับจ่ายใช้สอยในช่วงเทศกาลปีใหม่ ส่งผลให้ผู้บริโภคมีอำนาจซื้อในช่วงปลายปีมากขึ้น
“เศรษฐกิจไทยจะดีขึ้นต่อเนื่อง ตอนนี้ปัจจัยเสี่ยงมีแต่เฉพาะนโยบายของประธานาธิบดีสหรัฐคนใหม่ รวมถึงการออกจากสหภาพยุโรปของอังกฤษ โดยรัฐบาลจะต้องใช้งบประมาณให้มีประสิทธิภาพ ทั้งงบกลางปีและการลงทุนในเมกะโปรเจกต์ ซึ่งจะสามารถผลักดันให้เศรษฐกิจทั้งปีโตได้ 3.5-4%” นายธนวรรธน์ กล่าว